Dana 31.12. službeno završava natjecateljska sezona 2017. pri Hrvatskom šahovskom savezu.

Toga dana prestaju važiti sve registracije klubova i igrača pri HŠS-u. Do 31.1. se obnavljaju registracije. I dotad su klubovi dužni izvršiti registraciju ukoliko se žele natjecati u natjecanjima HŠS-a u 2018. natjecateljskoj godini.

Nacionalni rating svih igrača registriranih u 2017. bit će obračunat za turnire koji dolaze na obračun za rating listu 1. veljače. Ukoliko igrači ne obnove registraciju i odu na popis neaktivnih neće im se dalje računati nacionalni rating.

Igrači koji nisu registrirani do 31.1. neće moći nastupati na natjecanjima HŠS-a.

Klubovi obnavljaju registraciju na način da obnove registraciju svojih članova.

Za dosadašnje članove istog kluba dovoljno je unijeti matični broj igrača pri HŠS-u na obrascu registracije. Odnosi se na igrače koji su u 2017. bili registrirani za isti klub koji ih registrira opet za 2018. te igrače koji su bili registrirani dalje u prošlosti (npr. sezone 2014.), a u međuvremenu nisu bili članovi drugog kluba.

Za igrače koji su bili registrirani zadnji put za drugi klub (prije sezone 2017. npr. 2014.) obavezno je priložiti presliku nekog osobnog dokumenta (osobna iskaznica, domovnica, putovnica i sl.) ili pristupnicu klubu koju je vlastoručno potpisao igrač na kojoj je naveden datum pristupanja u ovoj sezoni. Tako ćemo potvrditi da ti igrači žele biti članovi određenog kluba. Brojeve igrača pri HŠS-u isto unosimo na obrazac.

Igrači koji su lani (2017.) bili registrirani za neki drugi klub trebaju priložiti ispisnicu iz tog kluba kako bi znali da ne postoje zapreke u napuštanju prethodnog kluba.

Za nove igrače (koji nikad nisu bili registrirani) potrebno je priložiti presliku dokumenta iz kojeg je vidljiv datum rođenja i državljanstvo igrača (domovnica, osobna iskaznica, putovnica, rodni list…). Dobro je uz to priložiti i njihovu pristupnicu klubu.

Za strane igrače vrijede potpuno ista pravila. Nema ograničenja u broju stranih igrača koje može registrirati pojedini klub.

Neki igrači se mogu registrirati i dvojno. Dvojna registracija je dozvoljena za kadete, juniore i veterane bez obzira na spol, kao i za žene. Za takvu registraciju potrebno je dostaviti suglasnost matičnog kluba gdje bi trebalo biti navedeno za koju konkurenciju se izdaje suglasnost.. Važno je naglasiti da igrač s dvojnom registracijom može nastupiti ekipno za klub koji ga dvojno registrira samo u jednoj konkurenciji. Na primjer, igračica Petra Perić rođena 2005. godine registrirana je nastupa za Šk Veliko Selo, međutim klub joj je dao suglasnost da u ženskoj seniorskoj konkurenciji nastupa za Šk Kraljica. Dakle, za Šk Kraljica može nastupiti ekipno samo u konkurenciji žena, dok ostalim ekipnim konkurencijama (kadeti, kadetkinje, juniori i seniori) može nastupati samo za Šk Veliko Selo.

Prijelaz se ne naplaćuje na početku godine, jer je svim igračima isteklo članstvo s 31.12. 2017 i za 2018. godinu se sad ponovno registriraju. Ukoliko ipak neki igrač nakon registracije za određeni klub do 1.2. želi preći u drugi klub, može to učiniti na ljetnom prijelaznom roku uz ispisnicu prvog kluba te uplatu 120kn za prijelaz. Izvan prijelaznog roka moguće je preći iz kluba u klub samo u izvanrednim situacijama uz zamolbu za registracijsku komisiju HŠS-a ili uz zamolbu za UO HŠS-a. Igrači koji prelaze iz kluba u klub, a već su nastupali za prvotni klub u ekipnim natjecanjima, nemaju prava nastupa ekipno za novi klub do kraja natjecateljske sezone.

Igrače koje nijedan klub nije registrirao do 31.1, a nisu registrirani mogu se registrirati u bilo kojem trenutku. Igrači koji su do 31.12.2017 bili članovi nekog kluba prije ljetnog prijelaznog roka 15.6.-30.6. mogu se registrirati isključivo uz ispisnicu prethodnog kluba.

Novi igrači mogu se registrirati u bilo kojem trenutku.

Cijene registracija za 2018. godinu su:

**60 kn** za kadete i kadetkinje (igrači rođeni 1.1.2002 i kasnije)

**30 kn** za 11. i svakog sljedećeg registriranog kadeta u pojedinom klubu

**120 kn** za juniore, juniorke, seniore, seniorke, veterane, veteranke

**500 kn** za strane igrače (preko FIDE ELO ratinga 2100 po listi od 1. siječnja 2018.)

**300 kn** za strane igrače (ispod FIDE ELO ratinga 2100 po listi od 1. siječnja 2018.)

**120 kn** za svaku dvojnu registraciju osim veteranske (bez obzira radilo se o kadetu ili kadetkinji na dvojnoj)

**200 kn** za dvojnu registraciju veterane ili veteranke

Molimo i voditelje klubova da vode računa da u pojedinom kolu ekipnog natjecanja HŠS-a može nastupiti maksimalno 50 % igrača na dvojnoj registraciji. Za seniore koji igraju na 6 ploča to iznosi 3 igrača, za kadete, kadetkinje, juniore, žene i veterane to iznosi 2 igrača. Klubovi naravno mogu registrirati i prijaviti za pojedinu ligu više igrača na dvojnoj registraciji ali u pojedinom kolu može ih nastupiti kako je gore navedeno. Jedini izuzetak su veterani, samo jedan veteran može biti registriran dvojno za pojedini klub.

Napominjemo da u kadetskim i juniorskim ligama, te ligama kadetkinja ne mogu biti prijavljeni za nastup strani igrači. U 1.A, 1.B mogu za pojedini klub u pojedinom kolu mogu nastupiti po dva stranca, u svim ostalim ligama po jedan.

Po ispunjavanju registracijskog obrasca možete si izračunati koliko će vas stajati registracija, ali nemojte uplatiti dok vam ne stigne račun iz HŠS-a. Ako se svota na računu poklapa s vašim izračunom, tada možete uplatiti račun. Ukoliko se svota ne poklapa kontaktirajte savez mailom ili telefonom. Tako ćemo izbjeći sve nesuglasice i pogreške u plaćanju.

Za sve nejasnoće obratite se na mail HŠS-a hss.crochess@gmail.com